CELEX: 32016D2314
Language: el
Date: 2016-12-19 00:00:00
Title: Απόφαση (ΚΕΠΠΑ) 2016/2314 του Συμβουλίου, της 19ης Δεκεμβρίου 2016, για την τροποποίηση της απόφασης (ΚΕΠΠΑ) 2015/778 για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED)

20.12.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 345/62
               
            ΑΠΌΦΑΣΗ (ΚΕΠΠΑ) 2016/2314 ΤΟΥ ΣΥΜΒΟΥΛΊΟΥ
      της 19ης Δεκεμβρίου 2016
      για την τροποποίηση της απόφασης (ΚΕΠΠΑ) 2015/778 για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 42 παράγραφος 4 και το άρθρο 43 παράγραφος 2,
      Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
      Εκτιμώντας τα ακόλουθα:
      
                  (1)
               
               
                  Στις 18 Μαΐου 2015, το Συμβούλιο εξέδωσε την απόφαση (ΚΕΠΠΑ) 2015/778 (1).
               
            
                  (2)
               
               
                  Στις 20 Ιουνίου 2016, το Συμβούλιο εξέδωσε την απόφαση (ΚΕΠΠΑ) 2016/993 (2) η οποία τροποποίησε την απόφαση (ΚΕΠΠΑ) 2015/778 προσθέτοντας στην εντολή της επιχείρησης Sophia της Eunavfor MED δύο υποστηρικτικά καθήκοντα, συγκεκριμένα την οικοδόμηση ικανοτήτων και εκπαίδευση της ακτοφυλακής και του πολεμικού ναυτικού της Λιβύης και τη συμβολή στην ανταλλαγή πληροφοριών και την εφαρμογή του εμπάργκο όπλων του Οργανισμού Ηνωμένων Εθνών (ΟΗΕ) στα ανοικτά των ακτών της Λιβύης.
               
            
                  (3)
               
               
                  Η αποτελεσματικότητα της διαδικασίας ελέγχου των πιθανών ασκούμενων της ακτοφυλακής και του ναυτικού της Λιβύης θα πρέπει να ενισχυθεί με την ανταλλαγή πληροφοριών με την Ιντερπόλ, το Διεθνές Ποινικό Δικαστήριο και τις Ηνωμένες Πολιτείες της Αμερικής, καθώς και με τα κράτη μέλη, την αποστολή των Ηνωμένων Εθνών για την υποστήριξη της Λιβύης (UNSMIL), την Ευρωπαϊκή Αστυνομική Υπηρεσία (Ευρωπόλ) και τον Οργανισμό Ευρωπαϊκής Συνοριοφυλακής και Ακτοφυλακής (Frontex).
               
            
                  (4)
               
               
                  Η ανταλλαγή πληροφοριών στο πλαίσιο της εφαρμογής του εμπάργκο όπλων στα ανοικτά των ακτών της Λιβύης θα πρέπει να επιτρέπεται έως τη διαβάθμιση «SECRET UE/EU SECRET».
               
            
                  (5)
               
               
                  Θα πρέπει να προβλεφθεί η δυνατότητα για την επιχείρηση Sophia της Eunavfor MED να ανταλλάσσει πληροφορίες με την Ιντερπόλ στο πλαίσιο της καταπολέμησης της εμπορίας ανθρώπων ή του εμπάργκο όπλων.
               
            
                  (6)
               
               
                  Επιπλέον, θα πρέπει ανατεθεί στην Επιτροπή Πολιτικής και Ασφάλειας (ΕΠΑ) η εξουσία να επιτρέπει στον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ΥΕ») να ανταλλάσσει πληροφορίες με σχετικά τρίτα κράτη και διεθνείς οργανισμούς, όπου αρμόζει, για την κάλυψη των επιχειρησιακών αναγκών της επιχείρησης Sophia της Eunavfor MED.
               
            
                  (7)
               
               
                  Ο ΥΕ θα πρέπει να εξουσιοδοτηθεί να αναθέτει τις άδειες κοινοποίησης διαβαθμισμένων πληροφοριών και να συνάπτει τις ρυθμίσεις για τον σκοπό αυτόν που αναφέρονται στην απόφαση (ΚΕΠΠΑ) 2015/778.
               
            
                  (8)
               
               
                  Θα πρέπει να υπογραμμιστεί η υποχρέωση της επιχείρησης Sophia της Eunavfor MED να συμμορφώνεται με το ισχύον δίκαιο κατά τη συλλογή, αποθήκευση και ανταλλαγή δεδομένων προσωπικού χαρακτήρα και αποδεικτικών στοιχείων.
               
            
                  (9)
               
               
                  Η απόφαση (ΚΕΠΠΑ) 2015/778 θα πρέπει να τροποποιηθεί αναλόγως,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Η απόφαση (ΚΕΠΠΑ) 2015/778 τροποποιείται ως εξής:
      
                  1)
               
               
                  στο άρθρο 2, η παράγραφος 4 αντικαθίσταται από το ακόλουθο κείμενο:
                  «4.   Η επιχείρηση Sophia της Eunavfor MED μπορεί να συλλέγει και να αποθηκεύει, σύμφωνα με το ισχύον δίκαιο, δεδομένα προσωπικού χαρακτήρα που αφορούν πρόσωπα που επιβιβάζονται στα πλοία που συμμετέχουν στην επιχείρηση Sophia της Eunavfor MED, όσον αφορά χαρακτηριστικά που είναι πιθανό να βοηθήσουν στην εξακρίβωση της ταυτότητάς τους, μεταξύ άλλων δακτυλικά αποτυπώματα, καθώς και τα κατωτέρω στοιχεία, εξαιρουμένων των λοιπών δεδομένων προσωπικού χαρακτήρα: επώνυμο, πατρικό όνομα γυναίκας, ονόματα και ενδεχόμενες προσωνυμίες ή ψευδώνυμα· ημερομηνία και τόπος γέννησης, εθνικότητα, φύλο, τόπο διαμονής, επάγγελμα και τόπους παραμονής· άδειες οδήγησης, έγγραφα ταυτότητας και στοιχεία διαβατηρίου. Μπορεί να διαβιβάζει τα εν λόγω δεδομένα και δεδομένα που αφορούν τα σκάφη και τον εξοπλισμό που χρησιμοποιούν τα πρόσωπα αυτά στις σχετικές αρχές επιβολής του νόμου των κρατών μελών και/ή στους αρμόδιους οργανισμούς της Ένωσης.»·
               
            
                  2)
               
               
                  στο άρθρο 2α, η παράγραφος 5 αντικαθίσταται από το ακόλουθο κείμενο:
                  «5.   Στον βαθμό που τούτο απαιτείται από το υποστηρικτικό καθήκον που αναφέρεται στην παράγραφο 1, η επιχείρηση Sophia της Eunavfor MED μπορεί να συλλέγει, να αποθηκεύει και να ανταλλάσσει με τα κράτη μέλη, τους αρμόδιους οργανισμούς της Ένωσης, την UNSMIL, την Ευρωπόλ, την Ιντερπόλ, τον Frontex, το Διεθνές Ποινικό Δικαστήριο και τις Ηνωμένες Πολιτείες της Αμερικής τις πληροφορίες, συμπεριλαμβανομένων των δεδομένων προσωπικού χαρακτήρα, που συλλέγονται για τις διαδικασίες ελέγχου πιθανών ασκουμένων, εφόσον έχουν δηλώσει γραπτώς τη συναίνεσή τους. Επιπλέον, η επιχείρηση Sophia της Eunavfor MED μπορεί να συλλέγει και να αποθηκεύει τις απαιτούμενες ιατρικές πληροφορίες και τα απαιτούμενα βιομετρικά δεδομένα των ασκουμένων κατόπιν γραπτής συναίνεσής τους.»·
               
            
                  3)
               
               
                  στο άρθρο 2β, η παράγραφος 1 αντικαθίσταται από το ακόλουθο κείμενο:
                  «1.   Στο πλαίσιο του υποστηρικτικού καθήκοντός της να συμβάλει στην επιβολή του εμπάργκο όπλων των ΗΕ στα ανοικτά των ακτών της Λιβύης, η επιχείρηση Sophia της Eunavfor MED συλλέγει και ανταλλάσσει πληροφορίες με σχετικούς εταίρους και οργανισμούς μέσω των μηχανισμών στα έγγραφα σχεδιασμού, προκειμένου να συμβάλει στη συνολική επίγνωση της κατάστασης στη θάλασσα στο συμφωνημένο θέατρο επιχειρήσεων όπως ορίζεται στα σχετικά έγγραφα σχεδιασμού. Σε περίπτωση που οι πληροφορίες αυτές είναι διαβαθμισμένες μέχρι και το επίπεδο “SECRET UE/EU SECRET”, μπορούν να ανταλλάσσονται με τους σχετικούς εταίρους και οργανισμούς σύμφωνα με την απόφαση 2013/488/ΕΕ του Συμβουλίου (*1) και βάσει ρυθμίσεων που συνάπτονται σε επιχειρησιακό επίπεδο σύμφωνα με το άρθρο 12 παράγραφος 9 της παρούσας απόφασης και τηρουμένων πλήρως των αρχών της αμοιβαιότητας και της συμμετοχικότητας. Οι διαβαθμισμένες πληροφορίες που έχουν παραληφθεί αποτελούν αντικείμενο χειρισμού από την επιχείρηση Sophia της Eunavfor MED χωρίς καμία διάκριση μεταξύ του προσωπικού της και αποκλειστικά με βάση τις επιχειρησιακές απαιτήσεις.
                  
                     (*1)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).»·"
						
               
            
                  4)
               
               
                  στο άρθρο 2β, η παράγραφος 3 αντικαθίσταται από το ακόλουθο κείμενο:
                  «3.   Σύμφωνα με τις σχετικές αποφάσεις του Συμβουλίου Ασφαλείας του ΟΗΕ, συμπεριλαμβανομένης της ΑΣΑΗΕ 2292 (2016), η επιχείρηση Sophia της Eunavfor MED μπορεί, κατά τη διάρκεια επιθεωρήσεων που πραγματοποιούνται σύμφωνα με την παράγραφο 2, να συλλέγει και να αποθηκεύει αποδεικτικά στοιχεία συνδεόμενα άμεσα με τη μεταφορά αντικειμένων που απαγορεύονται σύμφωνα με το εμπάργκο όπλων κατά της Λιβύης. Μπορεί να διαβιβάζει τα στοιχεία αυτά στις αρμόδιες αρχές επιβολής του νόμου των κρατών μελών και/ή των αρμόδιων οργανισμών της Ένωσης σύμφωνα με το ισχύον δίκαιο.»·
               
            
                  5)
               
               
                  το άρθρο 12 αντικαθίσταται από το ακόλουθο κείμενο:
                  «Άρθρο 12
                  Κοινοποίηση πληροφοριών
                  1.   Ο ΥΕ εξουσιοδοτείται να κοινοποιεί στα τρίτα κράτη, τους διεθνείς οργανισμούς και τους διεθνείς φορείς που έχουν οριστεί, κατά περίπτωση και σύμφωνα με τις ανάγκες της επιχείρησης Sophia της Eunavfor MED, οποιαδήποτε μη διαβαθμισμένα έγγραφα της ΕΕ που σχετίζονται με συσκέψεις του Συμβουλίου σχετικά με την επιχείρηση και καλύπτονται από το επαγγελματικό απόρρητο, σύμφωνα με το άρθρο 6 παράγραφος 1 του εσωτερικού κανονισμού του Συμβουλίου (*2). Η ΕΠΑ ορίζει, ανάλογα με την περίπτωση, τον κατάλογο των ενδιαφερόμενων τρίτων κρατών, διεθνών οργανισμών και διεθνών φορέων που έχουν οριστεί για αυτόν τον σκοπό.
                  2.   Ο ΥΕ εξουσιοδοτείται να κοινοποιεί στα τρίτα κράτη, τους διεθνείς οργανισμούς και τους διεθνείς φορείς που έχουν οριστεί, κατά περίπτωση και σύμφωνα με τις ανάγκες της επιχείρησης Sophia της Eunavfor MED και τηρουμένων πλήρως των αρχών της αμοιβαιότητας και της συμμετοχικότητας, διαβαθμισμένες πληροφορίες της ΕΕ που παράγονται για τους σκοπούς της επιχείρησης, σύμφωνα με την απόφαση 2013/488/ΕΕ, ως ακολούθως:
                  
                              α)
                           
                           
                              έως το επίπεδο που προβλέπεται στις ισχύουσες συμφωνίες ασφάλειας των πληροφοριών που έχουν συναφθεί μεταξύ της Ένωσης και του οικείου τρίτου κράτους· ή
                           
                        
                              β)
                           
                           
                              σε άλλες περιπτώσεις, έως το επίπεδο “CONFIDENTIEL UE/EU CONFIDENTIAL”.
                           
                        Η ΕΠΑ ορίζει, ανάλογα με την περίπτωση, τον κατάλογο των ενδιαφερόμενων τρίτων κρατών, διεθνών οργανισμών και διεθνών φορέων που έχουν οριστεί για αυτόν τον σκοπό.
                  3.   Οι διαβαθμισμένες πληροφορίες που έχουν παραληφθεί αποτελούν αντικείμενο χειρισμού από την επιχείρηση Sophia της Eunavfor MED χωρίς καμία διάκριση μεταξύ του προσωπικού της και αποκλειστικά με βάση τις επιχειρησιακές απαιτήσεις.
                  4.   Ο ΥΕ εξουσιοδοτείται επίσης να κοινοποιεί στον ΟΗΕ, ανάλογα με τις επιχειρησιακές ανάγκες της επιχείρησης Sophia της Eunavfor MED, διαβαθμισμένες πληροφορίες της ΕΕ έως το επίπεδο “RESTREINT UE/EU RESTRICTED” οι οποίες έχουν παραχθεί για τους σκοπούς της επιχείρησης Sophia της Eunavfor MED, σύμφωνα με την απόφαση 2013/488/ΕΕ.
                  5.   Ο ΥΕ εξουσιοδοτείται να κοινοποιεί στην Ιντερπόλ σχετικές πληροφορίες, συμπεριλαμβανομένων των δεδομένων προσωπικού χαρακτήρα, σύμφωνα με τις επιχειρησιακές ανάγκες της επιχείρησης Sophia της Eunavfor MED.
                  6.   Εν αναμονή της σύναψης συμφωνίας μεταξύ της Ένωσης και της Ιντερπόλ, η επιχείρηση Sophia της Eunavfor MED μπορεί να ανταλλάσσει τις εν λόγω πληροφορίες με το Εθνικό Κεντρικό Γραφείο της Ιντερπόλ στα κράτη μέλη, σύμφωνα με ρυθμίσεις που θα συναφθούν μεταξύ του διοικητή επιχειρήσεων της ΕΕ και του προϊσταμένου του σχετικού Εθνικού Κεντρικού Γραφείου.
                  7.   Σε περίπτωση ειδικής επιχειρησιακής ανάγκης, ο ΥΕ εξουσιοδοτείται να κοινοποιεί στις νόμιμες λιβυκές αρχές οποιεσδήποτε διαβαθμισμένες πληροφορίες της ΕΕ έως τη διαβάθμιση “RESTREINT UE/EU RESTRICTED” που έχουν παραχθεί για τους σκοπούς της επιχείρησης Sophia της Eunavfor MED, σύμφωνα με την απόφαση 2013/488/ΕΕ.
                  8.   Ο ΥΕ εξουσιοδοτείται να συνάπτει τις απαιτούμενες ρυθμίσεις για την εφαρμογή των διατάξεων της παρούσας απόφασης σχετικά με την ανταλλαγή πληροφοριών.
                  9.   Ο ΥΕ μπορεί να αναθέτει τις εξουσιοδοτήσεις κοινοποίησης πληροφοριών, καθώς και τη δυνατότητα σύναψης των ρυθμίσεων που αναφέρονται στην παρούσα απόφαση, σε αξιωματούχους της ΕΥΕΔ, στον Διοικητή επιχείρησης της ΕΕ ή στον Διοικητή Δυνάμεων της ΕΕ, σύμφωνα με το παράρτημα VI ενότητα VII της απόφασης 2013/488/ΕΕ.
                  
                     (*2)  Απόφαση 2009/937/ΕΕ του Συμβουλίου, της 1ης Δεκεμβρίου 2009, για τη θέσπιση του εσωτερικού του κανονισμού (ΕΕ L 325 της 11.12.2009, σ. 35).»."
						
               
            Άρθρο 2
      Η παρούσα απόφαση αρχίζει να ισχύει την ημερομηνία της έκδοσής της.
      
         Βρυξέλλες, 19 Δεκεμβρίου 2016.
         
            
               Για το Συμβούλιο
            
            
               Ο Πρόεδρος
            
            L. SÓLYMOS
         
      
      
         (1)  Απόφαση (ΚΕΠΠΑ) 2015/778 του Συμβουλίου, της 18ης Μαΐου 2015, για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (ΕΕ L 122 της 19.5.2015, σ. 31).
      
         (2)  Απόφαση (ΚΕΠΠΑ) 2016/993 του Συμβουλίου, της 20ής Ιουνίου 2016, για την τροποποίηση της απόφασης (ΚΕΠΠΑ) 2015/778 για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (ΕΕ L 162 της 21.6.2016, σ. 18).